**Zepelinul**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-ați confiscat din frageda pruncie

și m-ați târât în grote de pelin,

Zăbrele mi-ați întins cu dărnicie

să-mi construiesc cu ele zepelin.

Să pot zbura unde vă este vrerea,

să vă aduc imagini curcubeu,

dar ați uitat să îmi legați tăcerea,

nacelei să îi fie un nucleu.

Nu vă-ntrebați cine sunteți în acte!

Voi înșivă mai stiți cum vă numiți?

Sunteți născuții cu-o abilitate

de-a înrobi pe frați și pe părinți.

Ne îndrumați să vindem viitorul,

să ne fixăm la jugul nevăzut,

Prin trudă să vă dăm tot ajutorul

ca banul să vă fie azimut.

Sunteți bolnavi de-o gravă suferință,

păcatele atârnă mult prea greu,

iar golul din a voastră socotință

Voi îl simțiți un uragan, mereu.

Dar vă tratați cu-a’ funcției perfuzii

și ați decis ca să vă ajutăm:

nacela voastră plină cu iluzii

din gropa cu noroi s-o ridicăm.

Așa că ne trimiteti către stele

să tot urcăm suavi, nevinovați,

Iar noi urcăm privind mereu la ele

și tragem o nacelă cu ratați.

...............................................

Dar câteodată, unul se deșteaptă

și vede-n jos nacela cu balast

nemeritat cum mai pășeste-o treaptă,

adeverind al logicii contrast.

Să nu-l blamați de-și vede viitorul

mult prea legat de acest prezent hidos

și nu mai vede-n zâmbet ajutorul

ce în trecut l-a ridicat de jos.

Se află sus, dar prea puțin departe

de toți acei ce ieri s-au perindat

să îi ofere lacăte spre moarte,

să îl închidă în al lor păcat.

Poate-a uitat în zori să mai zâmbească

dar de-i priviți în ochi al lui tumult,

veți observa cum poate să zdrobească

cu un cuvânt tot ce e azi indult.

Cuvântul este pala de credință

ce mă ridică-n viață cât mai sus

să nu mai simt a lumii năzuință

de a-mi stopa ce încă am de spus.